‘วินด์ เอ็นเนอร์ยี่’ ลูกหนี้ทีเด็ด (1)
ช็อกกันไปทั้งแวดวงตลาดเงินและตลาดทุน เมื่อเจ้าหน้าที่ตำรวจออกหมายจับ &#8220;นพพร ศุภพิพัฒน์&#8221; มหาเศรษฐีผู้มีทรัพย์สินมั่งคั่งมากกว่า 2.5 หมื่นล้านบาท ข้อหาจ้างวานให้ข่มขู่นักธุรกิจอสังหาริมทรัพย์ &#8220;บัณฑิต โชติวิทยะกุล&#8221; ซึ่งเป็นเจ้าหนี้ เพื่อขอลดหนี้จำนวน 120 ล้านบาท ให้ลดหนี้เหลือ 20 ล้านบาท โดยมีการแอบอ้างเบื้องสูงและพยายามจะอุ้มผู้เสียหาย ซึ่งเป็นคดีอาญาร้ายแรง
29 ต.ค. 2565

ช็อกกันไปทั้งแวดวงตลาดเงินและตลาดทุน เมื่อเจ้าหน้าที่ตำรวจออกหมายจับ “นพพร ศุภพิพัฒน์” มหาเศรษฐีผู้มีทรัพย์สินมั่งคั่งมากกว่า 2.5 หมื่นล้านบาท ข้อหาจ้างวานให้ข่มขู่นักธุรกิจอสังหาริมทรัพย์ “บัณฑิต โชติวิทยะกุล” ซึ่งเป็นเจ้าหนี้ เพื่อขอลดหนี้จำนวน 120 ล้านบาท ให้ลดหนี้เหลือ 20 ล้านบาท โดยมีการแอบอ้างเบื้องสูงและพยายามจะอุ้มผู้เสียหาย ซึ่งเป็นคดีอาญาร้ายแรง
ว่ากันว่าไม่มีใครรู้ว่าหนุ่มวัย 43 ปีนี้ร่ำรวยจากอะไร แต่พูดต่อๆ กันมาว่าเขาร่ำรวยจากธุรกิจโรงไฟฟ้าพลังลม ในนามของประธานบริษัท วินด์ เอ็นเนอร์ยี่ โฮลดิ้ง ที่มีการตั้งบริษัทลูกขึ้นอีก 12 บริษัท เพื่อทำกิจการโรงไฟฟ้าพลังลมตามที่ได้รับใบอนุญาตจากกระทรวงพลังงาน และมีสัญญาการขายไฟฟ้าที่ผลิตได้ทั้งหมดให้การไฟฟ้าฝ่ายผลิตแห่งประเทศไทย (กฟผ.) จนนิตยสารฟอร์บส์ (ไทยแลนด์) จัดอันดับให้เขาเป็นเศรษฐีอันดับที่ 31 ประจำปี 2557
เมื่อคดีความถูกเปิดออกมาทำให้เกิดข้อกังขาว่า มหาเศรษฐีหมื่นล้าน ผู้ขับรถยนต์เบนท์ลีย์ มีเครื่องบินส่วนตัว ต้องขอลดหนี้แค่ร้อยล้านบาทเพื่ออะไร คนที่ต้องขบคิดเรื่องนี้มากที่สุดคือ ธนาคารเจ้าหนี้ของนพพรทั้ง 4 ราย คือ ธนาคารไทยพาณิชย์ ธนาคารกสิกรไทย ธนาคารทิสโก้ และธนาคารไอซีบีซี ที่ปล่อยกู้กันรวมแล้วเกือบหมื่นล้านบาท สำหรับลงทุนโรงไฟฟ้าที่ดำเนินการในนามบริษัท เฟิร์ส โคราช วินด์ และบริษัท เค อาร์ 2 ซึ่งโรงไฟฟ้าทั้งสองแห่ง คือ โครงการเวสต์ ห้วยบง 3 มีกำลังการผลิต 103.5 เมกะวัตต์ ใช้เงินลงทุน 6,500 ล้านบาท และโครงการผลิตไฟฟ้าพลังงานลมเวสต์ ห้วยบง 2 กำลังการผลิต 103.5 เมกะวัตต์ ใช้เงินลงทุน 6,500 ล้านบาท ตั้งอยู่ที่ อ.ด่านขุนทด จ.นครราชสีมา
ในช่วงแรกธนาคารเจ้าหนี้ยังไม่รู้สึกอะไร เพราะคิดว่าเป็นคดีเล็กน้อย แต่เมื่อนพพรถูกออกหมายจับ และหลบหนีคดีออกนอกประเทศ เจ้าหนี้ทั้งหมดจึงเริ่มรู้ว่านี่เป็นเรื่องใหญ่เกินไป และจำเป็นต้องหาทางเจรจากับผู้ถือหุ้นที่ยังเหลืออยู่ว่าจะทำอย่างไรกับหนี้ทั้งหมด ซึ่งทางเจ้าหนี้ยืนยันว่าหนี้จำนวนนี้ยังมีการชำระหนี้ปกติ ไม่ได้เป็นหนี้เสีย หากมีผู้มาบริหารจัดการโรงไฟฟ้าทั้งสองแห่งนี้ โครงการก็จะเดินหน้าต่อไปได้
แต่เมื่อเกิดปัญหาลูกหนี้หายตัวไป ธนาคารเจ้าหนี้ก็สั่งระงับการให้สินเชื่อทั้งหมด และนับเป็นโชคดีของธนาคารเจ้าหนี้ที่นพพรจะต้องระดมทุนอีก 4 หมื่นล้านบาท เพื่อสร้างโรงไฟฟ้าอีก 10 แห่ง ที่ได้รับใบอนุญาตจากกระทรวงพลังงาน เขาคิดการใหญ่จะนำบริษัท วินด์ เอ็นเนอร์ยี่ โฮลดิ้ง เข้าไปจดทะเบียนในตลาดหลักทรัพย์ โดยขอปรึกษากับนักการเงินมือฉมังอย่างก้องเกียรติ โอภาสวงการ ประธานกรรมการ บล.แอสเซท พลัส ที่มั่นใจในโครงการนี้ ทำให้วินด์ เอ็นเนอร์ยี่ฯ กลายเป็นเสือติดปีก